Guido, Dei gratia Senonensis archiepiscopus, omnibus ad quos littere iste pervenerint, in Domino salutem. Notum sit omnibus quod, pro anima Sevini Morelli qui apud Deilocum sepultus est, dedit fratribus ibi Deo servientibus Erveus, frater ejus, duos solidos census apud Vovas, quos excambiaverunt Deilocenses pro duobus solidis quos Sevinus, prepositus Sancti-Sidronii, debet: XII videlicet super terram et XII super vineam in parrochia Sancti-Sidronii sitas; tali conditione interposita quod, si census die constituto non solvatur, possunt Deilocenses debitores ante se submonere, et secundum terre consuetudinem legem accipere; scilicet laudes vel venditiones aut aliam justiciam in eodem censu non habebunt. Quod ut ratum sit, sigilli nostri auctoritate firmavimus. Actum, anno Verbi incarnati Mº Cº octogesimo nono. Data Deiloci, per manum magistri Petri, cancellarii.